b'\n_START_ARTICLE_\nJonny Lang\n_START_SECTION_\nCarrera musical\n_START_PARAGRAPH_\nLang va desenvolupar aviat un inter\xc3\xa8s per la m\xc3\xbasica, ja que sempre va estar envoltat d\'aquesta: la seva mare cantava i els seus pares tenien molts discos, i va cr\xc3\xa9ixer escoltant Motown, Steely Dan, Stevie Wonder i Otis Redding._NEWLINE_Als dotze anys va comen\xc3\xa7ar a tocar la guitarra per als seus amics, des d\'\xc3\xa8xits moderns fins a cl\xc3\xa0ssics. Pel seu 13\xc3\xa8 aniversari el seu pare li va regalar una guitarra, i poc despr\xc3\xa9s que el dugu\xc3\xa9s a veure un concert de la Bad Medicine Blues Band, una de les poques bandes de blues de Fargo, Lang va comen\xc3\xa7ar a prendre classes de guitarra de la m\xc3\xa0 de Ted Larsen, el guitarrista de la banda; uns mesos despr\xc3\xa9s es va unir a aquesta, que va passar a dir-se Kid Jonny Lang & The Big Bang. La banda llavors es va traslladar a Minneapolis (Minnesota) i va treure el disc Smokin (1995), que tingu\xc3\xa9 molt d\'\xc3\xa8xit a nivell regional. Un any m\xc3\xa9s tard la discogr\xc3\xa0fica A&M Records, que llavors duia Janet Jackson i Soundgarden, va ser convidada a veure\'l actuar en directe, i va acabar gravant el seu primer \xc3\xa0lbum en solitari amb ells, Lie to Me (1997), que va ser multiplat\xc3\xad i que va aconseguir el n\xc3\xbamero u en la categoria de nous artistes de la Billboard._NEWLINE_Als 17 anys va treure un altre \xc3\xa0lbum, Wander This World (1999), que va obtenir una nominaci\xc3\xb3 als Grammy, i l\'any seg\xc3\xbcent va ser convidat a actuar a la Casa Blanca per a Bill (aleshores president dels EUA) i Hillary Clinton. A aquest disc el va seguir Long Time Coming el 2003, molt m\xc3\xa9s soul, i tres anys m\xc3\xa9s tard va arribar Turn Around, molt espiritual i influ\xc3\xaft per la m\xc3\xbasica g\xc3\xb2spel, i gr\xc3\xa0cies al qual va obtenir un Premi Grammy._NEWLINE_L\'any 2004 va actuar al Crossroads Guitar Festival, de la m\xc3\xa0 d\'Eric Clapton. El 2010 va publicar Live at the Ryman amb Concord Records, i tres anys m\xc3\xa9s tard Fight for My Soul, el qual va arribar a n\xc3\xbamero u a la llista d\'\xc3\xa0lbums de blues de Billboard. L\'\xc3\xbaltim disc de Lang, Signs, va veure la llum el setembre del 2017 i t\xc3\xa9 una forta c\xc3\xa0rrega pol\xc3\xadtica.\n_START_SECTION_\nVida personal\n_START_PARAGRAPH_\nLang va passar la seva infantesa en la granja del seu pare als afores de Casselton (Dakota del Nord). Els seus pares es van divorciar quan ell tenia uns quatre anys; la seva mare vivia a Minneapolis i el seu pare vivia a Fargo, de manera que la seva germana petita i ell anaven constantment amunt i avall. Ella solia dur-los a l\'esgl\xc3\xa9sia, per\xc3\xb2 de petit mai no va tenir una relaci\xc3\xb3 amb D\xc3\xa9u. Quan encara era un jove adolescent i va comen\xc3\xa7ar a tocar de manera professional se li van oferir moltes activitats per a adults, que li van encaixar, ja que en aquells moments era un noi for\xc3\xa7a rebel._NEWLINE_Lang es va casar amb Haylie Johnson (membre del repartiment del programa infantil de televisi\xc3\xb3 Kids Incorporated) el 8 de juny de 2001, i viuen a Los Angeles (Calif\xc3\xb2rnia) amb els cinc fills del matrimoni: els bessons Raimy Lee i Saylor Monroe, Rennix Belle, Lilou Jaymes i Tevi Flynn._NEWLINE_Lang t\xc3\xa9 dues germanes m\xc3\xa9s grans, Stephanie i Heidi Jo, i una de menor, Jessica ("Jesse"), que va participar en la temporada 8 d\'American Idol; i l\'actriu Ashley Johnson (Growing Pains, What Women Want, Blindspot) \xc3\xa9s la seva cunyada.\n_START_SECTION_\nConversi\xc3\xb3 al cristianisme\n_START_PARAGRAPH_\nLang havia comen\xc3\xa7at a fumar amb onze anys, i es va iniciar en la beguda i la marihuana poc despr\xc3\xa9s d\'unir-se a la banda als tretze anys; prenia altres tipus de droga, cada cop bevia m\xc3\xa9s, fins que va esdevenir un problema d\'alcoholisme. Es va convertir al cristianisme el 2000 i va canviar completament de vida. En una entrevista amb Sara Groves a Christianity Today, Lang va donar detalls sobre la seva conversi\xc3\xb3, assegurant que va tenir una experi\xc3\xa8ncia sobrenatural amb l\'Esperit Sant. Segons les seves pr\xc3\xb2pies paraules, va dir que abans "odiava el cristianisme" i "menyspreava les coses de D\xc3\xa9u", per\xc3\xb2 que llavors volia compartir amb els altres l\'amor de Jes\xc3\xbas._NEWLINE_Les can\xc3\xa7ons "Only a Man" i "Thankful" del seu \xc3\xa0lbum Turn Around s\xc3\xb3n sobre la seva creen\xc3\xa7a en D\xc3\xa9u. Tamb\xc3\xa9 ha co-escrit un parell de can\xc3\xa7ons amb l\'artista de m\xc3\xbasica cristiana Steven Curtis Chapman, en particular "My Love Remains".'